REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/217-17

24. oktobar 2017. godine

B e o g r a d

ZAPISNIK

29. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,ODRŽANE 24. OKTOBRA 2017. GODINE

Sednica je počela u 9,30 časova.

Sednici je predsedavala dr AleksandraTomić, predsednik Odbora.

Sednici su prisustvovali članovi Odbora: Veroljub Arsić, Goran Kovačević, Sonja Vlahović, Olivera Pešić, Srbislav Filipović, Milorad Mirčić, Milorad Mijatović, Momo Čolaković i Zoran Bojanić.

Sednici je prisustvovao zamenik člana Arpad Fremond (zamenik Zoltana Peka).

Sednici nisu prisustvovali članovi Odbora: Dušan Bajatović, Zoran Krasić, Saša Radulović, Goran Ćirić, Milan Lapčević i Vojislav Vujić, niti njihovi zamenici.

Sednici su, kao poverenici predstavnika predlagača zakona, prisustvovali: Anamarija Viček, državni sekretar u Ministarstvu prosvete, nauke i tehnološkog razvoja, Biljana Hroneos Krasavac, iz Ministarstva prosvete, nauke i tehnološkog razvoja, Branko Drčelić, v.d. direktora Uprave za javni dug i Dragana Ratković, viši savetnik, rukovodilac grupe za projektne i programske zajmove Uprave za javni dug.

Na predlog predsednika Odbor je većinom glasova (deset „za“, jedan član Odbora nije glasao) utvrdio sledeći:

D n e v n i r e d :

1. Razmatranje Predloga zakona o potvrđivanju Sporazuma o zajmu (Projekat inkluzivnog predškolskog obrazovanja i vaspitanja) između Republike Srbije i Međunarodne banke za obnovu i razvoj, koji je podnela Vlada (Broj 400-2319/17 od 29. avgusta 2017. godine).

 Pre prelaska na rad po utvrđenom dnevnom redu Odbor je većinom glasova usvojio zapisnik sa 28. sednice Odbora.

**Prva tačka dnevnog reda: Predlog zakona o potvrđivanju Sporazuma o zajmu (Projekat inkluzivnog predškolskog obrazovanja i vaspitanja) između Republike Srbije i Međunarodne banke za obnovu i razvoj**

Predlog zakona obrazložila je Anamarija Viček, državni sekretar u Ministarstvu prosvete, nauke i tehnološkog razvoja. U svom izlaganju je istakla da je Predlog zakona još jedan u nizu zajmova odobrenih Republici Srbiji kao rezultat partnerstva Svetske banke i naše zemlje i dogovorenih strateških prioriteta u okviru međusobne saradnje. Projekat je namenjen ostvarivanju razvojnih ciljeva koji se odnose na unapređivanje pristupa, kvaliteta i jednakosti u obezbeđenju usluga predškolskog obrazovanja i vaspitanja, posebno za decu iz osetljivih društvenih grupa kao što su siromašna deca, deca sa posebnim potrebama i romska deca. Obrazložene su sve četiri komponente projekta: proširenje mesta u predškolskim ustanovama, unapređenje kvaliteta usluga predškolskih ustanova, podrška deci i porodicama i upravljanje projektom, tehnička pomoć, praćenje i vrednovanje, kao i finansijski uslovi pod kojima je projekat odobren.

U diskusiji su učestvovali Milorad Mirčić i Goran Kovačević.

Milorad Mirčić, je istakao da je protiv ovakvog zajma i da bi međunarodna zajednica trebala na drugačiji način da pomogne Republici Srbiji kada je reč o najosetljivijim kategorijama stanovništva. Istakao je da naša zemlja posvećuje pažnju osetljivim društvenim grupama i da bi Međunarodna banka novčana sredstva mogla da nam odobri pod ovakvim uslovima i za neke druge svrhe.

Goran Kovačević je naveo da je ovo vrlo važna finansijska transakcija i da se u ovom projektu primarno radi o povećanju kapaciteta predškolskih ustanova za svu decu, a posebno za decu iz socijalno ugroženih sredina. Mišljenja je da ovaj zajam Republiku Srbiju košta malo, a donosi mnogo za populaciju koja je najnezaštićenija.

Na kraju diskusije državni sekretar Anamarija Viček je rekla da je ovo veliki korak u reformi predškolskog obrazovanja. Veliki deo projekta odnosi se na izgradnju novih objekata i na adaptaciju postojećih, za 17.000 novih mesta u predškolskim ustanovama. Istakla je da je, prema rezultatima istraživanja, velika razlika u obrazovanju dece koja su pohađala predškolske ustanove i dece koja to nisu ili su pohađala samo poslednju pripremnu predškolsku godinu, kao i da je veoma važno za Republiku Srbiju da se ovaj projekat podrži.

Nakon završene diskusije Odbor je, na osnovu člana 156. stav 3. Poslovnika Narodne Skupštine, većinom glasova (deset „za“, jedan „protiv“) odlučio da podnese sledeći

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predloga zakona o potvrđivanju Sporazuma o zajmu (Projekat inkluzivnog predškolskog obrazovanja i vaspitanja) između Republike Srbije i Međunarodne banke za obnovu i razvoj.

 Za izvestioca Odbora na sednici Narodne skupštine određena je dr Aleksandra Tomić, predsednik Odbora.

 Sednica Odbora je zaključena u 9,55 časova.

 Sednica je tonski snimana.

 SEKRETAR PREDSEDNIK

Ljiljana Miletić Živković dr Aleksandra Tomić